ปรับปรุงเกณฑ์ซื้อง่ายขายคล่องประเดิมก.ค.นี้
ตลาดหลักทรัพย์ พัฒนากฎเกณฑ์การซื้อขายให้สอดคล้องกับต่างประเทศ เพิ่มประสิทธิภาพให้นักลงทุน คาดเริ่มใช้ ก.ค. 2555
26 ม.ค. 2555

ตลาดหลักทรัพย์ พัฒนากฎเกณฑ์การซื้อขายให้สอดคล้องกับต่างประเทศ เพิ่มประสิทธิภาพให้นักลงทุน คาดเริ่มใช้ ก.ค. 2555
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์ได้ปรับปรุงเกณฑ์การซื้อขายหลักทรัพย์ให้สอดคล้องกับแนวทางเดียวกับมาตรฐานสากลและไม่ซับซ้อน เพื่อเพิ่มประสิทธิภาพในการซื้อขายของผู้ลงทุน คาดว่าจะประกาศเกณฑ์ใหม่ในเดือน เม.ย. และเริ่มใช้พร้อมกับระบบการซื้อขายใหม่ในเดือน ก.ค. 2555
เกณฑ์ซื้อขายที่จะปรับปรุงในครั้งนี้ เช่น วิธีคำนวณราคาเปิด-ราคาปิดของหลักทรัพย์ การเพิ่มเติมคำสั่งประเภทที่จับคู่ซื้อขายทันที (Market Order) การปรับปรุงช่วงราคาเสนอซื้อขายสูงสุด-ต่ำสุดประจำวัน (ซิลลิงฟลอร์) สำหรับหลัก ทรัพย์ที่เข้าซื้อขายเป็นวันแรกให้มีอัตราขึ้นลงเท่ากัน และการปรับปรุงเกณฑ์การทำหน้าที่ของผู้ดูแลสภาพคล่องของกองทุนอีทีเอฟ เป็นต้น 
นายศักรินทร์ ร่วมรังษี ผู้ช่วยผู้จัดการ สายงานกฎหมาย ตลท. กล่าวว่า วิธีคำนวณราคาเปิดราคาปิดจากคำสั่งประเภทที่จับคู่ซื้อขายทันทีนั้น จะเพิ่มโอกาสให้นักลงทุนเลือกมากขึ้น ส่วนราคาซิลลิง-ฟลอร์หลักทรัพย์วันแรก เดิมกำหนดซิลลิง 300% และฟลอร์ 50% ต่อไปก็จะขึ้นและลงสูงสุดเท่ากัน 300%